'มาร์กอส จูเนียร์' ประกาศชัยชนะเลือกตั้งปธน.ฟิลิปปินส์ - สหรัฐฯ ร่วมแถลงยินดี
Marcos Jr. garnered more than 31 million votes in an unofficial vote count from Monday’s polls in what’s projected to be one of the strongest mandates for a Philippine president in decades
ผลการนับคะแนนอย่างไม่เป็นทางการระบุว่า มาร์กอส จูเนียร์ ได้รับคะแนนเสียงมากกว่า 31 ล้านคะแนนในการเลือกตั้งเมื่อวันจันทร์ ซึ่งถือเป็นหนึ่งในการเลือกตั้งที่ผู้ชนะมีคะแนนทิ้งห่างคู่แข่งมากที่สุดครั้งหนึ่งในรอบหลายสิบปีของการเมืองของฟิลิปปินส์ ขณะที่ ซาร่า ดูเตอร์เต บุตรสาวของประธานาธิบดีโรดริโก ดูเตอร์เต ผู้ร่วมลงสมัครในตำแหน่งรองประธานาธิบดี ก็ได้คะแนนเสียงชนะคู่แข่งอย่างถล่มทลายเช่นกัน ด้านคู่แข่งของนายมาร์กอส จูเนียร์ ได้ทะยอยออกมายอมรับความพ่ายแพ้ในการเลือกตั้ง รวมทั้งรองประธานาธิบดี เลนี โรเบรโด ซึ่งเป็นคู่แข่งสำคัญ และแมนนี ปาเกียว อดีตนักมวยแชมป์โลกหลายสถาบัน "ในฐานะนักมวยและนักกีฬา ผมขอยอมรับความพ่ายแพ้ในครั้งนี้" ปาเกียวกล่าวในวิดีโอที่เผยแพร่ออกมาหลังทราบผลคะแนน และว่า "แม้ว่าผมจะแพ้ในการเลือกตั้ง แต่หวังว่าชาวฟิลิปปินส์ที่ยากจนจะเป็นฝ่ายได้รับชัยชนะเช่นกัน" หากมีการยืนยันผลการนับคะแนนดังกล่าวโดยรัฐสภาฟิลิปปินส์ ทั้งประธานาธิบดีและรองประธานาธิบดีคนใหม่จะเข้ารับตำแหน่งในวันที่ 30 มิถุนายนนี้ โดยจะอยู่ในตำแหน่งเพียงหนึ่งเทอม หรือ 6 ปี ตามรัฐธรรมนูญของฟิลิปปินส์ สำหรับความท้าทายที่ผู้นำคนใหม่ของรัฐบาลกรุงมะนิลาต้องเผชิญ คือเรื่องปัญหาเศรษฐกิจถดถอยหลังการระบาดของโควิด-19 ปัญหาความยากจน ปัญหาความไม่เท่าเทียมที่เพิ่มขึ้นระหว่างกลุ่มต่าง ๆ ในสังคม ตลอดจนความแตกแยกทางการเมืองและกลุ่มแบ่งแยกดินแดนหลายกลุ่ม รัฐบาลสหรัฐฯ ซึ่งเป็นพันธมิตรเก่าแก่ยาวนานของฟิลิปปินส์ คือหนึ่งในประเทศแรก ๆ ที่มีแถลงการณ์ต่อชัยชนะของมาร์กอส จูเนียร์ โดยระบุว่ายินดีทำงานร่วมกับประธานาธิบดีฟิลิปปินส์คนใหม่หลังจากที่มีการรับรองผลอย่างเป็นทางการแล้ว พร้อมเน้นย้ำว่า ความสัมพันธ์ระหว่างสหรัฐฯ กับจีน ควรตั้งอยู่บนพื้นฐานของสิทธิมนุษยชนและกฎหมายระหว่างประเทศ โฆษกกระทรวงการต่างประเทศสหรัฐฯ เน็ด ไพรซ์ กล่าวว่า "สหรัฐฯ มองไปข้างหน้าเพื่อสานความสัมพันธ์พิเศษกับฟิลิปปินส์ และทำงานร่วมกับรัฐบาลชุดต่อไปของกรุงมะนิลาทั้งในด้านสิทธิมนุษยชนและภารกิจสำคัญในภูมิภาคนี้" ต่อคำถามว่า สหรัฐฯ เป็นกังวลต่อชัยชนะของนายมาร์กอส จูเนียร์ หรือไม่นั้น โฆษกสหรัฐฯ มิได้ตอบคำถามนี้โดยตรงแต่บอกว่าการเลือกตั้งฟิลิปปินส์ครั้งนี้เป็นไปตามมาตรฐานสากลโดยไม่มีเหตุการณ์ผิดปกติครั้งใหญ่เกิดขึ้น ทางด้านองค์กรสิทธิมนุษยชน ฮิวแมน ไรท์ส วอทช์ ขอให้นายมาร์กอส จูเนียร์ เร่งทำงานเพื่อยกระดับสิทธิมนุษยชนในฟิลิปปินส์ รวมทั้งช่วยศาลอาชญากรรมระหว่างประเทศ หรือ ICC ดำเนินคดีกับประธานาธิบดีคนปัจจุบัน โรดริโก ดูเตอร์เต ผู้ถูกกล่าวหาเรื่องการสั่งสังหารประชาชนในโครงการปราบปรามยาเสพติดในช่วงแรกที่เขาเข้ารับตำแหน่ง